<classify> Kauli hiyo ni kama kuzitisha timu za Kagera Sugar, Stand United pamoja na watani zao wa jadi Yanga, ambao atacheza nao kesho Februari 6, Februari 13 na 20.Akizungumza na waandishi wa habari baada ya kutoa kichapo hicho kikali cha mabao 5-1 dhidi ya Mgambo JKT ya Tanga katika mchezo uliofanyika kwenye Uwanja wa Taifa jijini Dar es Salaam, alisema wako tayari kukabiliana na timu yoyote.Mayanja alisema iwe ni Yanga, Azam au yeyote hakuna anayeogopwa kwani huchukulia timu hizo kama nyingine zilizoko kwenye ligi.Iwe Yanga au Azam nachukulia ni timu kama Mgambo, Coastal. Falsafa yetu ni kuendeleza mapambano na kumshambulia yeyote atakayekuja kwa ajili ya kushinda ili kutimiza malengo yetu, alisema.Aidha, alisema mpira hauna nyumbani wala ugenini, matokeo mazuri wanayopata kwenye uwanja wao wa nyumbani yataendelea pia ugenini katika michezo yao ijayo.Mayanja aliwapongeza wachezaji wake kwa kufuata maelekezo na kucheza kwa kiwango cha kuvutia kilichowapa matokeo mazuri ya ushindi mnono katika mchezo huo.Ushindi huo wa juzi umeipandisha Simba hadi nafasi ya pili ikiiengua Azam FC huku zote zikiwa na pointi 39 lakini zinatofautiana kwa mabao.Azam FC haijacheza mechi zake mbili hadi sasa, hivyo huenda ikarejea katika nafasi yake endapo itafanya vizuri katika mechi zake za viporo ambavyo haikucheza baada ya kwenda kushiriki mashindano ya klabu nne nchini Zambia.Naye, Kocha wa Mgambo Bakari Shime alisema wapinzani wao hao wanastahili ushindi kwani walicheza kwa kiwango kizuri na kutawala.Alisema sababu ya wao kufanya vibaya ni kutokana na wachezaji wengi kuwa majeruhi, lakini wanatazama namna ya kurudisha kiwango chao na kufanya vizuri katika michezo ijayo.Tumepoteza, haijalishi ni magoli mangapi, nawapongeza wapinzani wangu wamecheza vizuri. Tumekubali tumepoteza wenzetu walikuwa wazuri kila idara, na niwape pole mashabiki wetu wa Mgambo na tunajipanga kwa mchezo ujao, alisema.Alisema ratiba imewabana kiasi kwamba wanashindwa kucheza kwa kiwango kinachohitajika. Kikosi hicho kilitarajiwa kuwasili jana Songea kwani baada ya mechi walipanga kuanza safari usiku kwa ajili ya mchezo wa mwishoni mwa wiki dhidi ya Majimaji.Pia, Simba inatarajiwa kucheza dhidi ya Kagera Sugar mwishoni mwa wiki hii, timu ambayo Mayanja anaijua vizuri kutokana na kuwahi kuifundisha huko nyuma. Yanga Jumapili itakuwa mgeni wa JKT Ruvu katika mchezo wa Ligi Kuu Tanzania kabla ya kuikaribisha Mtibwa Sugar kwenye Uwanja wa Taifa jijini Dar es Salaam Februari 13.  <topic>: MICHEZO 